Man sterf in nóg ŉ Limpopo plaasaanvalArgieffoto: Reint Dykema ŉ Boer van die Lephalale-gebied (Ellisras) in Limpopo, is dood nadat hy Maandag in die vroeë oggendure oorval en erg aangerand is. ŉ Lid van Heritage Protection Group (HPG) het aan Maroela Media gesê min inligting is sover beskikbaar, aangesien hulle nog oppad is. Hy het bevestig die boer is lewend gevind, maar het oppad na die hospitaal aan sy beserings beswyk. Die verdagtes het glo in die boer se voertuig gevlug. Dit is nog nie duidelik hoeveel verdagtes by die aanval betrokke was, of wat gesteel is nie. Die provinsiale polisiewoordvoerder kon nie vir kommentaar bereik word nie. Dit is die tweede aanval in die gebied nadat ŉ boer Sondag op ŉ kleinhoewe buite Tzaneen aangeval is. Marius Jacobs, stigter van die Watchdog Tzaneen-inisiatief, het die aanval laat Sondagaand aan Maroela Media bevestig en gesê verskeie vuurwapens is tydens die aanval gesteel. Die boer is erg aangerand en in die hospitaal opgeneem, maar dit is nie duidelik hoe ernstig hy beseer is nie. Drie aanvallers het glo te voet gevlug. ŉ Bejaarde vrou van Mookgophong (Naboomspruit) is Vrydag dood in haar huis aangetref nadat sy vermoedelik met ŉ nylontou verwurg is. ŉ Buurman van Pats Truter (79) het op haar liggaam in haar motorhuis afgekom. Niks is uit die huis gesteel nie en die polisie kon nog nie die motief vir die moord bevestig nie. Intussen is nog ŉ man Vrydag in die vroeë oggendure in die Leeupoort-vakansiedorp, in die Rooiberg-distrik buite Bela-Bela, doodgeskiet. Drie onbekende mans het ŉ baksteen gebruik om die venster van Daniel en Emmarentia Killian-Jacobs se huis te breek. Daniel (62) is doodgeskiet, maar Emmarentia (61) kon daarin slaag om in die badkamer weg te kruip en met haar selfoon hulp te ontbied. ŉ 84-jarige man is op 24 Januarie op ŉ kleinhoewe buite Bela-Bela oorval en erg aangerand. Sy honde is tydens die aanval doodgeslaan.